Majandus » Reeglid » Abi » Hattrick
5 857 online, nädal 12
Abi » Reeglid » Majandus
Klubijuhina pead sa vastutama ka oma meeskonna finantsseisu eest. Nädala vältel tehtud tehingud kantakse jooksvasse arveldusse ning kulude tasumine ja sissetulekute kasseerimine toimub nädala lõpus (täpse aja saad teada kohaliku ajakava lehel). Kui sa ostad näiteks mängija 10 000 US$ eest, võid sa teda kohe kasutama hakata ja "Mängijate ostu" reale lisatakse 10 000 US$.
Finantsseisu lehel võid sa näha selle ja eelmise nädala tulusid ja kulusid. Need on jagatud erinevatesse kategooriatesse järgmiselt:
Publikutulu: Sissetulek kodustaadionil toimunud liigamängudest ja nädala keskel toimunud mängudest. Piletimüügitulust võid rohkem lugeda 10. peatüki "Staadion" alt.
Sponsorid: Iga nädal annavad sponsorid sulle toetusraha. Rohkem võid lugeda 9. peatükist "Toetajad ja sponsorid".
Mängijate müük: Kui oled müünud mõne mängija, kajastub vastav sissetulek sellel real. Loe peatükki "Üleminekud" enama info saamiseks.
Omanikutasud: Kui said eelmise klubi või esmaklubi raha, näed seda siin. Lähema info saamiseks vaata jälle peatükki "Üleminekud".
Muud: Siia kuuluvad kõik ühekordsed sissetulekud, nagu näiteks auhinnarahad ja fännide liikmetasud.
Palgad: Kord nädalas makstakse mängijatele palka, mis on 250 US$ ja lisaks summa, mis sõltub mängija oskustest ning vanusest. Välismaa mängijatele tuleb 20% palgale juurde maksta.
Staadioni hooldus: Iganädalased staadioni ülalpidamise ja hooldamise kulud. Rohkem infot võid leida 10. peatükist "Staadion".
Staadioniehitus: Istmete juurde ehitamise, aga ka nende lammutamise kulu.
Personal: Iga spetsialisti palkamine maksab sulle nädalas vahemikus 1 020 US$ kuni 33 840 US$, seda olenevalt spetsialisti tasemest (1 kuni 5) ja tema lepingu pikkusest (1 kuni 16 nädalat).
Talendijaht: Iganädalased kulutused jalgpallikoolile või talendijahivõrgustikule.
Mängijate ost: Siia jõuavad üleminekuturult mängijate hankimisega seotud kulud. Vaata üleminekute peatükist lisa.
Muud: Siia kuuluvad kõik ühekordsed kulud, näiteks spetsialistide vallandamiskompensatsioon ja noormängijate edutamine.
Intress: Võlgades olles tuleb sul pangale intresse maksta.
Rahaline seis ja nõukogu reserv
Nõukogu piirab meeskonnajuhi poolt kulutusteks (palgad, üleminekutasud, staadioni ehitus jne) vabalt kasutatavat raha. Seda summat ületav raha suunatakse nõukogu reservi, et tagada klubi finantsstabiilsus ka tulevikus. Kui vaja, tagastab nõukogu raha reservist taas vabakasutuseks, kuid seda vaid teatud tasakaalukal määral.
Finantsdirektor, kelle võid palgata üheks personaliliikmeks, suurendab nii kohe vabalt kasutatava raha hulka kui nõukogu reservist iganädalaselt tagasi tuleva raha määra.
Võlg ja pankrot
Mitte miski ei takista sul raha kulutamast kasvõi siis, kui su pangakonto seis on ümmargune null. Panga võlalimiit on 500 000 US$, aga sellise summa puhul tuleb sul ka kõvasti intresse maksta. Kui võlg ületab 500 000 US$ piiri, antakse sulle pankrotihoiatus. Sellisel juhul on sul aega kaks nädalat, et oma rahaasjad korda saada ja viia võlg väiksemaks kui 500 000 US$. Vastasel korral võetakse su meeskond ära. Pane tähele, et meeskond ei lähe siiski pankrotti, kui tal on mängijad müügis ja neile on tehtud piisavalt pakkumisi, et müügi lõppedes oleks klubi rahaasjad "turvalises tsoonis", samuti siis, kui klubil on raha nõukogu reservis.